Document ID: 31992R3692

Title and Content:
ΚΑΝΟΝΙΣΜΟΣ (ΕΟΚ) αριθ. 3692/92 ΤΗΣ ΕΠΙΤΡΟΠΗΣ της 21ης Δεκεμβρίου 1992 για την τροποποίηση του κανονισμού (ΕΟΚ) αριθ. 2458/87 που καθορίζει ορισμένες διατάξεις εφαρμογής του κανονισμού (ΕΟΚ) αριθ. 2473/86 του Συμβουλίου σχετικά με το καθεστώς της παθητικής τελειοποίησης και το σύστημα σταθερών ανταλλαγών Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 2473/86 του Συμβουλίου της 24ης Ιουλίου σχετικά με το καθεστώς της παθητικής τελειοποίησης και το σύστημα σταθερών ανταλλαγών (1), και ιδίως το άρθρο 27, Εκτιμώντας: ότι ο κανονισμός (ΕΟΚ) αριθ. 2458/87 της Επιτροπής (2), όπως τροποποιήθηκε τελευταία από τον κανονισμό (ΕΟΚ) αριθ. 3158/90 της Επιτροπής (3), καθορίζει ορισμένες διατάξεις εφαρμογής του κανονισμού (ΕΟΚ) αριθ. 2473/86- ότι η εφαρμογή της εσωτερικής αγοράς από την 1η Ιανουαρίου 1993 οδηγεί στην κατάργηση των ελέγχων στα ενδοκοινοτικά σύνορα- ότι, για την αξιοποίηση των συνεπειών από αυτή την κατάργηση, κρίνεται σκόπιμο να προβλεφθεί η δυνατότητα υποβολής αιτήσεως αδείας, για την κάλυψη των εξαγωγών υπό το καθεστώς της τελειοποίησης προς επανεισαγωγή από διάφορα κράτη μέλη, καθώς και η διαδικασία που εφαρμόζεται για τη χορήγηση αδείας που να ισχύει σε περισσότερα κράτη μέλη- ότι κρίνεται σκόπιμο, επίσης, να διευκρινισθεί η τελωνειακή αρχή, αφενός, στην οποία πρέπει να υποβάλλεται η αίτηση και αφετέρου, που είναι αρμόδια για την έκδοση της αδείας- ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Οικονομικών Τελωνειακών Καθεστώτων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 2458/87 τροποποιείται ως εξής: 1. Το άρθρο 2 παράγραφος 1 αντικαθίσταται από το ακόλουθο κείμενο: "1. Με την επιφύλαξη της παραγράφου 4 και των απλουστευμένων διαδικασιών έκδοσης της αδείας, που προβλέπονται στα άρθρα 14 και 20, η αίτηση αδείας συντάσσεται γραπτώς, σύμφωνα με το υπόδειγμα του παραρτήματος Ι. Περιλαμβάνει τουλάχιστον τα στοιχεία που περιέχονται στο εν λόγω παράρτημα. Φέρει ημερομηνία και υπογραφή και υποβάλλεται στην τελωνειακή αρχή που ορίζεται από το κράτος μέλος στο οποίο ευρίσκονται τα εμπορεύματα που προορίζονται για προσωρινή εξαγωγή. 1α. Όταν προβλέπεται ότι τα εμπορεύματα πρέπει να εξαχθούν από περισσότερα κράτη μέλη, μία μόνο άδεια μπορεί να ζητηθεί. Η αίτηση κατατίθεται στην τελωνειακή αρχή που ορίζεται από το κράτος μέλος στο οποίο ευρίσκεται μέρος των συγκεκριμένων εμπορευμάτων. Στην περίπτωση αυτή, η αίτηση πρέπει να περιλαμβάνει όλα τα στοιχεία που συνδέονται με την εξέλιξη των εργασιών, καθώς και τους τόπους από τους οποίους προβλέπεται ότι θα επανεξαχθούν τα εμπορεύματα προσωρινής εξαγωγής." 2. Στο άρθρο 4 παράγραφος 1 αντικαθίσταται από το ακόλουθο κείμενο: "1. Με την επιφύλαξη των απλουστευμένων διαδικασιών έκδοσης της άδειας, που προβλέπονται στο άρθρα 14 και 20, η άδεια εκδίδεται από την τελωνειακή αρχή στην οποία έχει υποβληθεί η αίτηση, σύμφωνα με το άρθρο 2 παράγραφος 1 και συντάσσεται γραπτώς, σύμφωνα με το υπόδειγμα του παραρτήματος Ι. Περιλαμβάνει τουλάχιστον τα στοιχεία που περιέχονται στο εν λόγω παράρτημα. Φέρει ημερομηνία και υπογραφή. 1α. Σε περίπτωση εφαρμογής του άρθρου 2 παράγραφος 1α, η άδεια εκδίδεται μόνο κατόπιν συμφωνίας με τις τελωνειακές αρχές που ορίζονται από τα κράτη μέλη, στα οποία ευρίσκονται οι τόποι που αναφέρονται στην αίτηση. Εφαρμόζεται η ακόλουθη διαδικασία: α) η τελωνειακή αρχή στην οποία υποβλήθηκε η αίτηση, αφού βεβαιωθεί ότι οι οικονομικές προϋποθέσεις μπορεί να θεωρηθεί ότι πληρούνται όσον αφορά τη συγκεκριμένη εργασία, κοινοποιεί στις άλλες ενδιαφερόμενες τελωνειακές αρχές την αίτηση και το σχέδιο αδείας, το οποίο πρέπει να περιλαμβάνει τουλάχιστον τον συντελεστή απόδοσης, τους επιλεγέντες τρόπους εξακρίβωσης της ταυτότητας των εμπορευμάτων, τα τελωνεία που αναφέρονται στη θέση 11 του υποδείγματος αδείας του παραρτήματος Ι, ενδεχομένως το τελωνείο που είναι επιφορτισμένο με τον έλεγχο του καθεστώτος ("τελωνείο ελέγχου"), και τη χρησιμοποίηση απλουστευμένων διαδικασιών υπαγωγής στο καθεστώς και θέσης σε ελεύθερη κυκλοφορία υπέρ του καθεστώτος και τους κανόνες που πρέπει να τηρούνται, ιδίως σε σχέση με τη διασφάλιση της ενημέρωσης του τελωνειακού ελέγχου- β) οι άλλες ενδιαφερόμενες τελωνειακές αρχές ανακοινώνουν, ενδεχομένως, ότι υπάρχουν αντιρρήσεις, το συντομότερο δυνατόν και, το αργότερο, εντός δύο μηνών από την ημερομηνία κοινοποίησης της αίτησης και του σχεδίου αδείας- γ) η τελωνειακή αρχή που αναφέρεται στο στοιχείο α), μπορεί να εκδόσει την άδεια εφόσον, εντός της προθεσμίας που τάσσεται στο στοιχείο β), δεν έχει λάβει ανακοίνωση για αντιρρήσεις όσον αφορά το σχέδιο αδείας- δ) το κράτος μέλος που εκδίδει την άδεια αποστέλλει αντίγραφο της εν λόγω αδείας σε όλα τα προαναφερθέντα κράτη μέλη. Οι άδειες που εκδίδονται κατά τον τρόπο αυτό ισχύουν μόνο στα προαναφερθέντα κράτη μέλη. Τα κράτη μέλη ανακοινώνουν στην Επιτροπή, που πληροφορεί σχετικά τα λοιπά κράτη μέλη, τα ονόματα και τις διευθύνσεις των τελωνειακών αρχών που ορίζονται για την παραλαβή της αίτησης και του σχεδίου της άδειας που αναφέρεται στο στοιχείο α)." Άρθρο 2 Ο παρών κανονισμός αρχίζει να ισχύει την 1η Ιανουαρίου 1993. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 21 Δεκεμβρίου 1992.

Classification Labels:
2394

Label Descriptions:
{"2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 3156
474
5842

EuroVoc IDs (Expanded): 3156
474
5842

Dataset Source: meu

Split: train